1.Indledning

I medfør af artikel 9 i forordning (EF) nr. 715/2007 (Euro 5-6-forordningen) om adgang til reparations- og vedligeholdelsesinformationer om køretøjer (i det følgende "RMI"):

Senest den 2. juli 2011 forelægger Kommissionen en rapport for Europa-Parlamentet og Rådet om, hvorledes systemet med adgang til reparations- og vedligeholdelsesinformationer om køretøjer fungerer, særlig med hensyn til systemets indvirkning på konkurrencen og det indre markeds funktion samt med hensyn til dets miljøfordele. Rapporten skal indeholde en undersøgelse af, hvorvidt det er hensigtsmæssigt at sammenfatte alle bestemmelser om adgang til reparations- og vedligeholdelsesinformationer om køretøjer inden for rammerne af et ændret rammedirektiv om typegodkendelse.

I 2011 blev kun meget få Euro 5/6-køretøjer serviceret på uafhængige værksteder (de fleste var fortsat under garanti). Desuden forelå der hverken nogen objektiv vurdering af, hvordan systemet med adgang til RMI om køretøjer fungerer, eller detaljerede tekniske data herom. Det nødvendiggjorde en omfattende gennemgang af systemets funktion, der kunne bruges som afsæt for udarbejdelsen af denne rapport.

Europa-Kommission ventede som følge heraf til første kvartal af 2014 med at iværksætte en undersøgelse af, hvordan systemet med adgang til RMI om køretøjer (i det følgende "RMI-undersøgelsen") fungerede. RMI-undersøgelsen indeholder en omfattende og detaljeret analyse, fulgt op af henstillinger, der omfatter seks områder, der er væsentlige for forståelsen af systemets funktion. Undersøgelsen blev offentliggjort i EU Bookshop i november 2014..

De metoder, der blev anvendt i denne undersøgelse, omfattede en kombination af skrivebordsforskning, databaseanalyse (af 19 officielle RMI-websteder), 80 interview med interessenter og 2 467 spørgeundersøgelser. Der blev ligeledes gennemført undersøgelser i marken gennem besøg hos tre uafhængige aktører (i det følgende "IO'er") i Tyskland, Det Forenede Kongerige og Polen. De grupper af interessenter, der blev konsulteret i forbindelse med undersøgelsen, omfattede automobilfabrikanter (i det følgende "original equipment manufacturers — OEM'er"), reparatører, producenter af værktøj og udstyr, reservedelsleverandører og reservedelsengrosvirksomheder, udgivere af data, typegodkendelsesmyndigheder, genforarbejdende virksomheder og nationale myndigheder med ansvar for periodisk teknisk syn af køretøjer.

Undersøgelsen giver Kommissionen de nødvendige præcise og pålidelige data, der kræves for at opfylde dens indberetningspligt. Den blev gennemført i tæt samarbejde med Kommissionens tjenestegrene og i overensstemmelse med opgavebeskrivelsen i udbuddet. Desuden blev undersøgelsen ved flere lejligheder fremlagt for interessenter og medlemsstater både i Det Tekniske Udvalg for Motorkøretøjer og arbejdsgruppen for motorkøretøjer, hvor den fik bred tilslutning hos medlemmerne.

Det generelle formål med adgang til RMI om køretøjer er at skabe større konkurrence og sikre, at det indre marked fungerer tilfredsstillende. Som det understreges i RMI-undersøgelsen, er konkurrencen på markederne for reparations- og vedligeholdelsestjenester, når bilen først er købt, mindre intensiv end på markedet for salg af nye køretøjer. Da reservedele og teknisk viden ofte er specifikke for et bilmærke eller en model, kunne forbrugerne med andre ord blive påført skade som følge af den pågældende fabrikants konkurrencebegrænsende praksis. En sådan praksis vil i konsekvens heraf kunne få reparationsomkostningerne til at stige. Tilstedeværelsen af IO'er giver således forbrugerne flere valgmuligheder og sikrer konkurrence for bilproducentnetværk i eftermarkedssektoren.

Større konkurrence indbyrdes mellem netværk af automobilfabrikanter og IO'er forventes at sænke forbrugernes omkostninger til reparation og vedligeholdelse. Disse omkostninger menes at udgøre en betydelig del af forbrugernes samlede omkostninger til motorkøretøjer. De kan have virkning på folkesundheden og sikkerheden, såfremt de afholder forbrugerne fra at få udført regelmæssigt vedligeholdelsesarbejde. Køretøjer, der ikke er korrekt vedligeholdt, må forventes have højere emissioner, og vil kunne påvirke både trafiksikkerheden og miljøet.

For at konkurrere på markedet for reparation af motorkøretøjer skal IO'er kunne få adgang til RMI om køretøjer. Det er nødvendigt med adgang til RMI-oplysninger om køretøjer for at kunne gennemføre en lang række aktiviteter i forbindelse med vedligeholdelse af en bil i dens levetid, herunder fejldiagnose, reparationstjenester og reservedelsidentifikation.

OEM'er skal derfor i henhold til EU-lovgivningen sikre, at IO'er har let, uhindret og standardiseret adgang til RMI om køretøjer.

Denne rapport undersøger, i hvilket omfang OEM'er overholder deres forpligtelser vedrørende adgang til RMI om køretøjer. Den undersøger ligeledes, om systemet med adgang til RMI, der blev indført med forordningen, lever op til de oprindelige målsætninger med hensyn til indflydelse på konkurrencen og på det indre marked samt miljøfordele.

Ud fra resultaterne af undersøgelsen beskriver rapporten ligeledes mulige områder for ændringer og forbedringer af EU-lovgivningen for lette personkøretøjer og erhvervskøretøjer om RMI (i det følgende benævnt "RMI-forordningerne").

I henhold til artikel 9 i Euro 5-6-forordningen skal det overvejes, om alle bestemmelser om adgang til reparations- og vedligeholdelsesinformationer om køretøjer skal sammenfattes i et ændret rammedirektiv om typegodkendelse. Denne sammenfatning er gennemført gennem Kommissionens forslag til Europa-Parlamentets og Rådets forordning om godkendelse og markedsovervågning af motorkøretøjer og påhængskøretøjer dertil.

2.OEM'ernes overholdelse af deres forpligtelser under RMI-forordningerne

RMI-undersøgelsen indeholder en vurdering af gennemførelsen og graden af overholdelse af artikel 6 i Euro 5-6-forordningen og artikel 13 i Kommissionens forordning (EF) nr. 692/2008 for store OEM'er i Europa.

Vurderingen af overholdelsen fokuserer primært på systemets funktion via de RMI-websteder, som giver adgang til de oplysninger om køretøjer, som de uafhængige reparatører kræver.

Generelt konkluderes det i RMI-undersøgelsen, at RMI-forordningerne er overholdt i stigende grad inden for de seneste få år. OEM'erne har lagt betydelige kræfter i at sikre, at deres systemer leverer de oplysninger, der kræves for at overholde RMI-forordningerne.

De fleste af de problemer, der vedrører adgang til RMI via OEM'ernes websteder, vil i stort omfang blive løst med indførelsen af CEN/ISO-standarder, som opstiller et standardformat for RMI, der leveres via OEM'ernes websteder. Undtagelserne er adgang til information om store datamængder om reservedele, som er identificeret ved køretøjets identifikationsnummer (VIN), og diagnosesupport via fjernadgang.